google/wiki40b huggingface dataset:
Α΄ κατηγορία ποδοσφαίρου ανδρών Κύπρου 2013-14

Σύστημα διεξαγωγής

Στο πρωτάθλημα της Α΄ κατηγορίας 2013-14 συμμετείχαν 14 ομάδες. Το πρωτάθλημα διεξήχθη σε δύο φάσεις. Στην Α΄ φάση όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Μετά την ολοκλήρωση της Α΄ φάσης οι δύο τελευταίες διαβαθμίστηκαν αυτόματα στην Β΄ κατηγορία 2014-15 και οι υπόλοιπες 12 χωρίστηκαν σε 2 ομίλους ανάλογα με τη θέση τους στο βαθμολογικό πίνακα και έδωσαν αγώνες κατάταξης (Β΄ φάση). Στους ομίλους αυτούς μεταφέρονται τα αποτελέσματα, οι βαθμοί και τα τέρματα της Α΄ φάσης.
Οι ομάδες στις θέσεις 1-6 διαγωνίστηκαν στον Α΄ όμιλο για την κατάκτηση του πρωταθλήματος και τις θέσεις που οδηγούν στις διοργανώσεις της UEFA. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια και η δευτεραθλήτρια ομάδα εξασφάλιζαν τη συμμετοχή τους στο ΟΥΕΦΑ Τσάμπιονς Λιγκ 2014-15. Οι ομάδες που τερμάτιζαν στη δεύτερη και τρίτη θέση εξασφάλιζαν τη συμμετοχή τους στο ΟΥΕΦΑ Γιουρόπα Λιγκ 2014–15.
Οι ομάδες στις θέσεις 7-12 διαγωνίστηκαν στον Β΄ όμιλο και οι ομάδες που τερμάτισαν στις δύο τελευταίες θέσεις του ομίλου (11η και 12η θέση) διαβαθμίστηκαν στη Β΄ κατηγορία 2014-15. Η διαβάθμιση 4 ομάδων από το πρωτάθλημα (αντί 3 όπως τις προηγούμενες περιόδους) και ο προβιβασμός μόνο 2 ομάδων από το πρωτάθλημα Β΄ κατηγορίας 2013-14 έγινε ούτως ώστε από τη νέα περίοδο να μειωθεί ο αριθμός των ομάδων της Α΄ κατηγορίας από 14 σε 12.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 2012-13, στο πρωτάθλημα της περιόδου 2013-14 συμμετείχαν οι τρεις πρώτες ομάδες του πρωταθλήματος Β΄ κατηγορίας 2012-13 Άρης Λεμεσού, ΑΕΚ Κουκλιών και Ερμής Αραδίππου. Στο πρωτάθλημα δεν συμμετείχαν ο Ολυμπιακός Λευκωσίας, η Α.Ο. Αγία Νάπα και η ΑΕΠ Πάφου που είχαν υποβιβαστεί στο πρωτάθλημα Β΄ κατηγορίας 2013-14.
Τσάρλσταουν, Άγιος Χριστόφορος και Νέβις

Τοποθεσία

Η Τσάρλσταουν είναι η πρωτεύουσα του νησιού Νέβις. Βρίσκεται στα νησιά Λήγουορντ. Βρίσκεται νότια της παραλίας Πίννεϊς Μπιτς (Pinney's Beach).

Ιστορία

Η πόλη προστατευόταν στα βόρεια από το Φορτ Τσαρλς και στα νότια από το Φορτ Μπλακ Ροκς.

Σημαντικότερα πρίσωπα

Στην Τσάρλσταουν γεννήθηκε και μεγάλωσε ο Αλεξάντερ Χάμιλτον.
Τσάκονη Καστοριάς

Ιστορικά στοιχεία

Από διάφορα επιφανειακά αρχαιολογικά ευρήματα μαρτυρείται η ύπαρξη ρωμαϊκού οικισμού πλάι (300 μ. ΝΑ) στο σημερινό χωριό και συγκεκριμένα στο ύψωμα «Λιβάδια». όπου σήμερα η εκκλησία του Αγίου Αθανασίου.
Λέκτορας

Ο Λέκτορας ήταν τίτλος που λάμβανε ο διδάσκων μέλος ΔΕΠ στην ιεραρχική δομή της τριτοβάθμιας εκπαίδευσης στην Ελλάδα. Ήταν ο πρώτος (κατώτερος) τίτλος της βαθμίδας εξέλιξης. Κάθε Λέκτορας ήταν υποχρεωτικά κάτοχος διδακτορικού διπλώματος με ελάχιστες εξαιρέσεις.
Προγκρές Μ-11

Αποστολή

Εκτοξεύτηκε στις 25 Ιανουαρίου 1992 (07:50:16 GMT) με πύραυλο Soyuz-U2 από το κοσμοδρόμιο του Μπαϊκονούρ. Μετά από δύο ημέρες συνδέθηκε στην εμπρόσθια θύρα του κύριο τμήματος (αγγλ. core module) του σταθμού στις 09:30:43 GMT της 27ης Ιανουαρίου. Παρέμεινε για 46 ημέρες στον σταθμό. Αποσυνδέθηκε στις 13 Μαρτίου (08:43:40 GMT) και καταστράφηκε στην ατμόσφαιρα πάνω από τον Ειρηνικό Ωκεανό λίγες ώρες αργότερα.
Μάχη της Ιψού

Προοίμιο

Μετά το θάνατο του Μ. Αλεξάνδρου (323 π.Χ.), άρχισε το μοίρασμα της αυτοκρατορίας του σε βασίλεια. Το πρώτο μοίρασμα των εδαφών έγινε το 323 π.Χ. με τη συμφωνία της Βαβυλώνας, και έπειτα το 321 π.Χ. με την συμφωνία του Τριπαραδείσου στης Συρία αλλά αμέσως μετά άρχισαν οι διαμάχες. Στην αρχή ο Ευμένης νίκησε τους Κρατερό και Νεοπτόλεμο στην Καππαδοκία. Αργότερα, το 317 π.Χ., ο Αντίγονος ο Μονόφθαλμος ήρθε σε σύγκρουση με τον Ευμένη και τον νίκησε στην μάχη της Παραιτακηνής και στη μάχη της Γαβιηνής. Στη συνέχεια, οι Σέλευκος και Πτολεμαίος Α΄ Σωτήρ νίκησαν τον Δημήτριο Πολιορκητή στη μάχη της Γάζας (312 π.Χ.). Το 305 π.Χ. ο Δημήτριος ο Πολιορκητής πολιόρκησε τη Ρόδο επί ένα χρόνο χωρίς να καταφέρει να την κυριεύσει.

Η μάχη

Η αφορμή αυτής της μάχης ήταν η επέκταση του βασιλείου του Σελεύκου αλλά και των συμμάχων του. Αντίθετα, ο Αντίγονος ο Μονόφθαλμος ήθελε να ανασυστήσει την αυτοκρατορία του Μ. Αλεξάνδρου με βασιλέα τον ίδιο. Έτσι οι δύο στρατοί συναντήθηκαν στην Ιψό της Φρυγίας. Η στρατιά του Αντιγόνου και του γιου του Δημητρίου αριθμούσε 70.000 πεζούς, 10.000 ιππείς και 75 πολεμικούς ελέφαντες. Η αντίπαλη στρατιά διέθετε 64.000 πεζούς, 10.500 ιππείς, 400 ελέφαντες και 120 άρματα. Ο Δημήτριος ανέλαβε το ιππικό, ενώ το πεζικό ανέλαβε ο πατέρας του. Στην αντίπαλη παράταξη, ο Αντίοχος, ο γιος του Σελεύκου, ανέλαβε το ιππικό ενώ ο Σέλευκος και ο Λυσίμαχος το πεζικό.
Η μάχη ξεκίνησε με νίκη του Δημήτριου εναντίον του Αντίοχου του Σελεύκου στο ιππικό, αλλά αυτό ήταν ένα τέχνασμα του Αντίοχου για να τον παρασύρει. Το τέχνασμα ήταν επιτυχές. Το ιππικό του Δημήτριου απομακρύνθηκε από το πεζικό και ο Σέλευκος βρήκε την ευκαιρία να κυκλώσει τον Αντίγονο τον Μονόφθαλμο. Ο Δημήτριος προσπάθησε να βοηθήσει τον πατέρα του, αλλά ο Σέλευκος σταμάτησε τον Δημήτριο με ελέφαντες και το αποτέλεσμα ήταν αναμενόμενο. Ο Αντίγονος ο Μονόφθαλμος σκοτώθηκε και οι αντίπαλοί του τον έθαψαν μεγαλόπρεπα.

Μετά τη μάχη

Μετά τη μάχη οι σύμμαχου του Σελεύκου μοιράστηκαν τα εδάφη του βασιλείου του Αντιγόνου.
Οι σύμμαχοι στη μάχη της Ιψού, Λυσίμαχος και Σέλευκος, χωρίς κανένα αντίπαλο πια, θα έρθουν οι ίδιοι σε σύγκρουση στη μάχη του Κουροπεδίου το 281 π.Χ.
Οσάμα μπιν Λάντεν

Βιογραφικά στοιχεία

Ο Οσάμα μπιν Λάντεν γεννήθηκε στο Ριάντ και προερχόταν από πλούσια οικογένεια, που είχε δεσμούς με τον βασιλικό οίκο της Σαουδικής Αραβίας. Σπούδασε Διοίκηση Επιχειρήσεων και Οικονομικά στο Πανεπιστήμιο Αμπντουλαζίζ και πολύ νωρίς δημιούργησε μεγάλη κατασκευαστική εταιρεία η οποία και ανέλαβε τα περισσότερα έργα ανασυγκρότησης της χώρας, όπως δρόμους, λιμένες, εγκαταστάσεις, αναμορφώσεις οάσεων σε πόλεις κλπ. Από τις δραστηριότητες αυτές αποκόμισε τεράστιο πλούτο. Στη συνέχεια επέκτεινε τις επιχειρήσεις του και σ΄ άλλες όμορες αραβικές Χώρες με τεράστια οικονομικά οφέλη με συνέπεια ν΄ αυτοανακηρυχθεί εμίρης (=αρχηγός) και να δημιουργήσει μια διεθνή ισλαμιστική οργάνωση που τα μέλη της προέρχονται απ΄ όλο τον αραβικό χώρο και κυρίως της άλλοτε Μεσοποταμίας εκτεινόμενη μέχρι και το Πακιστάν. 
Κατά τον Ρωσοαφγανικό πόλεμο ο Οσάμα μετέβη στο  Αφγανιστάν προκειμένου να οργανώσει θύλακες αντίστασης χρηματοδοτούμενος από τις ΗΠΑ. Την περίοδο εκείνη θεωρούνταν ο μεγαλύτερος σύμμαχος των αμερικανικών συμφερόντων στο Αφγανιστάν. Μετά την αποχώρηση των Ρώσων εισήλθαν στη χώρα αμερικανικές και άλλες δυνάμεις χαρακτηριζόμενες νατοϊκές δημιουργώντας μεγάλες στρατιωτικές βάσεις στις κυριότερες πόλεις, αναλαμβάνοντας την κατασκευή δρόμων και μεγάλων αρδευτικών έργων. Η συνεχής όμως επέμβαση στα εσωτερικά της χώρας έκανε τις άλλοτε επαναστατικές ομάδες να στραφούν κατά των νέων κατακτητών της χώρας την αρχηγία των οποίων φέρεται να ανέλαβε ο Οσάμα Μπιν Λάντεν δημιουργώντας την ισλαμιστική τρομοκρατική οργάνωση Αλ Κάιντα, και για μία δεκαετία να υπήρξε ο υπ' αριθμόν 1 καταζητούμενος από το Ομοσπονδιακό Γραφείο Ερευνών των ΗΠΑ (FBI) ανά τον κόσμο, το οποίο και του χρέωνε οποιαδήποτε αντιαμερικανική εξτρεμιστική δράση (τρομοκρατική) που συνέβαινε.

Τρομοκρατική δράση

Όλα τα στοιχεία που έχουν δοθεί σε βάρος του προέρχονταν μόνο από τις αμερικανικές αρχές ασφαλείας με πορίσματα που εξέδιδαν οι ίδιες μελετώντας τα διάφορα δεδομένα, εντός ή εκτός των ΗΠΑ.

Το 1998 ο Οσάμα εξέδωσε διάταγμα (ιερή πρόσκληση) προς τους Μουσουλμάνους, ζητώντας τους να στοχοποιούν και να φονεύουν πολίτες και στρατιώτες των ΗΠΑ και των Συμμάχων τους, μέχρι να αποσύρουν την υποστήριξή τους από το Ισραήλ. Κατηγορήθηκε για τις βομβιστικές επιθέσεις του 1998 στις αμερικανικές πρεσβείες στην Τανζανία και στην Κένυα ενώ εκκρεμούσε εναντίον του διεθνές ένταλμα σύλληψης.

Είχε χρηματοδοτήσει και οργανώσει τις επιθέσεις της 11ης Σεπτεμβρίου 2001, που είχαν ως αποτέλεσμα το θάνατο 2.988 ανθρώπων. Ήταν πατέρας περισσότερων από 24 παιδιών, 11 από τα οποία απέκτησε από την συζυγό του Νατζούα.
Νεοχώρι Καρδίτσας

Ιστορία

Με την συνθήκη του Ταμασίου την 10-05-1525, το Νεοχώρι ορίστηκε έδρα του συμβουλίου της αυτόνομης κοινότητας των Αγράφων. Συγκεκριμένα στη συνθήκη αναφερόταν "Άπαντα τα χωρία των Αγράφων αποτελούσιν αυτονομίαν, η οποία διοικείται υπό συμβουλίου, έχοντος έδραν την παρά το οροπέδιον Νευροπόλεως ονομαστήν κωμόπολιν (Κασαμπά) Νεοχώριον" . Εκεί έδρευε επίσης η Ιερά Μητρόπολη Φαναρίου και Νεοχωρίου. 
Παλαιότερα η οικονομία της περιοχής ήταν αγροτική και συνδεδεμένη με το οροπέδιο της Νεβρόπολης. Μετά την δημιουργία της λίμνης Πλαστήρα στη θέση του οροπεδίου, το 1959, η οικονομία της περιοχής υπέστη πλήγμα. Με την τουριστική ανάπτυξη που ξεκίνησε στην περιοχή από την δεκαετία του 1980 ο οικισμός ανέκαμψε στηριζόμενος πλέον στον τουρισμό. Σήμερα διαθέτει πολυάριθμα καταλύματα και τουριστικές επιχειρήσεις.
Sudo

Ιστορία

Οι Robert Coggeshall και Cliff Spencer δημιούργησαν την αρχική έκδοση του sudo στις αρχές της δεκαετίας του 1980, στο Τμήμα Επιστήμης των Υπολογιστών του Κρατικού Πανεπιστημίου της Νέας Υόρκης στο Μπάφαλο (State University of New York at Buffalo, SUNY Buffalo). Η τρέχουσα έκδοση του προγράμματος αναπτύσσεται και συντηρείται από τον Todd C. Miller και διανέμεται υπό τους όρους μια άδειας τύπου ISC.

Χαρακτηριστικά

Σε αντίθεση με το παρόμοιο su, οι χρήστες χρησιμοποιούν τον δικό τους κωδικό αντί για τον κωδικό του root. Μετά τον έλεγχο των στοιχείων και εφόσον επιτρέπεται η πρόσβαση στον χρήστη σύμφωνα με το αρχείο ρυθμίσεων (αγγλ. configuration file) το σύστημα θα καλέσει την εντολή ή το πρόγραμμα που ζήτησε ο χρήστης. Το αρχείο ρυθμίσεων παρέχει πολλές επιλογές, όπως να μην απαιτείται χρήση κωδικού για την εκτέλεση συγκεκριμένων εντολών, να απαιτείται ένας κωδικός ανά χρήστη ή ομάδα χρηστών, να απαιτείται η εισαγωγή του κωδικού για κάθε εντολή ή να μην απαιτείται καθόλου η χρήση του και άλλες. Είναι δυνατή η ρύθμιση προκειμένου να χρησιμοποιούνται ορίσματα και να καλούνται πολλές εντολές μαζί και επίσης υποστηρίζεται η χρήση εντολών με regular expressions.
Το αρχείο ρυθμίσεων βρίσκεται συνήθως στην θέση /usr/local/etc/sudoers ή την /etc/sudoers. Σε κάποια συστήματα (ορισμένες διανομές Linux και το Mac OS X.) το sudo έχει αντικαταστήσει πλήρως το login του superuser για την εκτέλεση εργασιών που απαιτούν δικαιώματα διαχειριστή. Επίσης μπορεί να χρησιμοποιηθεί σε μοντέλα που βασίζονται στην παροχή δικαιωμάτων στον χρήστη με βάση τον ρόλο (Role-Based Access Control, RBAC).

Παρόμοια προγράμματα

Το visudo είναι μια εφαρμογή που επιτρέπει την επεξεργασία του αρχείο ρυθμίσεων μέσω της διεπαφής του vi ή κάποιου άλλου επεξεργαστή. Με αυτό τον τρόπο η επεξεργασία γίνεται πιο ασφαλής και επιπλέον επιτρέπεται η διενέργεια πολλών επεξεργασιών παράλληλα, γίνονται βασικοί έλεγχοι εγκυρότητας των δηλώσεων (sanity checks) και έλεγχοι για σφάλματα. Υπάρχουν πολλά frontend για το sudo που παρέχουν περιβάλλον Γραφικής Διεπαφής Χρήστη (GUI) και επιτρέπουν την ευκολότερη ρύθμιση από τους χρήστες. Σε αυτά συγκαταλέγονται τα kdesudo και gksudo.
Σε Microsoft Windows υπάρχει η εντολή runas που έχει παρόμοια λειτουργικότητα με το sudo αλλά δεν μπορεί να περάσει στο πρόγραμμα που καλεί τον τρέχοντα φάκελο, μεταβλητές περιβάλλοντος ή μακροσκελείς γραμμές εντολών. Ενώ επιτρέπει την εκτέλεση προγραμμάτων με τα δικαιώματα άλλου χρήστη, δεν επιτρέπει την προσωρινή αναβάθμιση των δικαιωμάτων του χρήστη συνολικά -όπως συμβαίνει με το sudo. Μια πραγματική υλοποίηση που παρέχει όλη την λειτουργικότητα των su και sudo για Windows έχει υλοποιηθεί στο Hamilton C shell. Άλλα προγράμματα που επιτρέπουν την προσωρινή αναβάθμιση των δικαιωμάτων του χρήστη ώστε να μπορεί να πραγματοποιήσει διαχειριστικές εργασίες προσωρινά είναι το User Account Control σε Microsoft Windows και τα Authorization Services στο Mac OS X.
Αλβέρτος Δ΄ της Βαυαρίας

Βιογραφία

Ήταν ο τριτότοκος γιος του Αλβέρτου Γ΄ δούκα της Βαυαρίας-Μονάχου και της Άννας των Γουέλφων, κόρης του Ερρίκου δούκα του Μπράουνσβαϊχ-Γκρούμπενχαγκεν. 
Το 1460 απεβίωσε ο Αλβέρτος Γ΄ και τον κληρονόμησαν οι δύο μεγαλύτεροι γιοί του, ενώ οι άλλοι τρεις ακολούθησαν εκκλησιαστική καριέρα. Το 1463 απεβίωσε ο πρωτότοκος Ιωάννης Δ΄ και ο Αλβέρτος Δ΄, αφού εγκατέλειψε την εκκλησιαστική καριέρα του, επέστρεψε από την Παβία στο Μόναχο και ανέλαβε δούκας μαζί με τον δευτερότοκο αδελφό του Σιγισμούνδο. Το 1501 απεβίωσε ο Σιγισμούνδος, επίσης άτεκνος και τον διαδέχθηκε. Οι δύο νεότεροι αδελφοί του είχαν παραιτηθεί από το να ζητήσουν μερίδιο, έτσι ο Αλβέρτος Δ΄ έμεινε μόνος δούκας της Βαυαρίας-Μονάχου.
Κατέλαβε ορισμένα φέουδα του Φρειδερίκου Γ΄ των Αψβούργων και έπειτα ζήτησε να νυμφευτεί την κόρη του Κουνιγκούντε, λέγοντας ότι θα της δώσει τα φέουδα. Ο Φρειδερίκος Γ΄ συγκατένευσε. Όταν ο Αλβέρτος Δ΄ κατέλαβε και το φέουδο Ρέγκενσμπουργκ, ο Φρειδερίκος Γ΄ απέσυρε την συγκατάθεσή του για το γάμο. Αλλά πριν το μάθει η Κουνιγκούντε, που ζούσε στο Ίνσμπουργκ μακριά από τον πατέρα της, ο Αλβέρτος Δ΄ τη νυμφεύτηκε. Ο πόλεμος αποσοβήθηκε μόνο με την παρέμβαση του γιου του Φρειδερίκου Γ΄, του Μαξιμιλιανού Α΄. Το κάστρο Γκρύνβαλντ επεκτάθηκε το 1486-87 για να γίνει ο γάμος. 
Το 1492 επέστρεψε τα φέουδα της Σουαβίας, για να αποφύγει τον πόλεμο με τους Αψβούργους και την Ένωση της Σουαβίας. Επίσης άφησε το Ρέγκενσμπουργκ και αργότερα παραιτήθηκε και από την Πέραν Αυστρία. Το 1503 απεβίωσε ο τρίτος εξάδελφός του Γεώργιος δούκας της Βαυαρίας-Λάντσουτ, που είχε αποκτήσει και το Ίνγκολστατ. Ο Γεώργιος δεν είχε γιους και θα έπρεπε να τον κληρονομήσει ο Αλβέρτος Δ΄, όμως η κόρη του Ελισάβετ είχε παντρευτεί τον Ρούπερτ Βίττελσμπαχ και ο γιος τους Όθων-Ερρίκος εκλέκτορας του Παλατινάτου διεκδίκησε την κληρονομιά. Ξέσπασε φοβερός πόλεμος, όπου ο Αλβέρτος Δ΄ αποζημίωσε τον σύμμαχό του Μαξιμιλιανό Α΄ δίνοντάς του τα βόρεια εδάφη του. Έτσι κέρδισε και επανένωσε τη Βαυαρία, εκτός από το Νόιμαρκτ που δόθηκε στον Όθωνα-Ερρίκο.
Για την αποφυγή μελλοντικής διαίρεσης των εδαφών του, θέσπισε την διαδοχή από τον πρωτότοκο μόνο, ες αεί. Αν και αυτό δεν διατηρήθηκε από τον δευτερότοκο γιο του Λουδοβίκο Ι΄, όταν αυτός απεβίωσε άτεκνος, το διάταγμα έγινε ενεργό στη Βαυαρία ως το τέλος της μοναρχίας το 1918. Απεβίωσε το 1508 στο Μόναχο και τάφηκε στο Φράουενκιρχε της πόλης.
Δημόσια Κεντρική Βιβλιοθήκη Καλαμάτας

Η Δημόσια Κεντρική Βιβλιοθήκη Καλαμάτας, είναι Νομικό Πρόσωπο Δημοσίου Δικαίου (Ν.Π.Δ.Δ) και αποτελεί παράλληλα, για την πόλη της Καλαμάτας, πολιτιστικό κέντρο, το οποίο έχει ως σκοπό την προώθηση χωρίς πολιτικές, θρησκευτικές, φυλετικές ή άλλες διακρίσεις της γνώσης, της πληροφορίας, της εκπαίδευσης και του πολιτισμού.

Ιστορία & Συλλογή της Βιβλιοθήκης

Η Βιβλιοθήκη λειτουργεί από το 2004. Η Βιβλιοθήκη διαθέτει συλλογή από 11.700 περίπου τόμους βιβλίων μέρος των οποίων έχει μηχανογραφηθεί στο πρόγραμμα ΑΒΕΚΤ 5.501. Το υλικό, έντυπο και μη, ταξινομείται σύμφωνα με το διεθνώς καθιερωμένο ταξινομικό σύστημα "Decimal Dewey Classification" (δεκαδικό σύστημα ταξινόμησης). Η καταλογογράφηση του υλικού γίνεται σύμφωνα με τους Αγγλοαμερικάνικους κανόνες AACR2 και τις καθιερωμένες επικεφαλίδες της Εθνικής Βιβλιοθήκης της Ελλάδος (ΕΒΕ). Η ταξιθέτηση σκοπό έχει την εύκολη χρήση του υλικού της βιβλιοθήκης, από τους χρήστες της. Το υλικό της Βιβλιοθήκης είναι διαθέσιμο στο κοινό είτε για δανεισμό με καρτέλα δανεισμού είτε για χρήση στο χώρο της Βιβλιοθήκης. Μόλις ολοκληρωθεί η μηχανογράφηση του υλικού ο δανεισμός θα γίνεται μέσω του αυτοματοποιημένου συστήματος ΑΒΕΚΤ. Το ηλεκτρονικό και οπτικοακουστικό υλικό (CD-ROMs, κασέτες, videos) δεν θα δανείζονται, αλλά θα επιτρέπεται η χρήση τους μόνο εντός του χώρου της Βιβλιοθήκης και για 30 λεπτά ανά χρήστη.

Παιδικό τμήμα

Στη Δημόσια Κεντρική Βιβλιοθήκη Καλαμάτας λειτουργεί επίσης παιδικό τμήμα, το οποίο έχει εξοπλιστεί με τα αναγκαία έπιπλα (καθίσματα, τραπέζια εργασίας, αρχειοθήκες) με φωτεινά χρώματα και υφάσματα, ειδικά σχεδιασμένα για παιδιά ώστε να προσελκύουν τους μικρούς αναγνώστες. Το παιδικό τμήμα με τα βιβλία και παιχνίδια που διαθέτει, είναι ένας ελκυστικός χώρος που προσελκύει το ενδιαφέρον των λιλιπούτειων φίλων της Βιβλιοθήκης, οι οποίοι θα γίνουν οι μελλοντικοί φίλοι της.
Στη Βιβλιοθήκη πραγματοποιούνται επισκέψεις σχολείων, κατόπιν επικοινωνίας των εκπαιδευτών και συνεννόησης με το αντίστοιχο τμήμα της Βιβλιοθήκης.
DC Comics

Λογότυπο

Το πρώτο λογότυπο της DC εμφανίστηκε στις εκδόσεις του Απριλίου του 1940.
Τον Νοέμβριο του 1941 στους τίτλους της η DC παρουσιάζει ένα αναβαθμισμένο λογότυπο. Αυτή η έκδοση ήταν σχεδόν δύο φορές το μέγεθος του προηγούμενου, και ήταν η πρώτη έκδοση με λευκό φόντο. Αυτό το λογότυπο ήταν η πρώτη φορά που καταλαμβάνεται η επάνω αριστερή γωνία του εξωφύλλου, όπου βρίσκεται από τότε. Η εταιρεία τώρα αναφέρεται στον εαυτό στις διαφημίσεις της ως Superman-DC.
Τον Νοέμβριο του 1949, το λογότυπο τροποποιείται για να ενσωματώνεται η επίσημη ονομασία της εταιρείας, National Comics Publications . Το λογότυπο θα μπορούσε επίσης να χρησιμεύσει ως το στρογγυλό σώμα του Johnny DC, την μασκότ της DC στη δεκαετία του 1960.
Τον Οκτώβριο του 1970, η DC απέσυρε για λίγο το κυκλικό λογότυπο και την θέση του πήρε ένα απλό "DC" σε ένα ορθογώνιο με το όνομα του τίτλου, ή το αστέρα του βιβλίου• το λογότυπο σε πολλά θέματα των Action Comics, για παράδειγμα, διαβαζόταν DC Superman. Μια εικόνα του πρωταγωνιστικού χαρακτήρα,ήταν είτε πάνω είτε κάτω από το ορθογώνιο. Για τα βιβλία που δεν έχουν ένα πρωταγωνιστή, όπως ανθολογίες π.χ. το Σπίτι του Μυστηρίου ή σειρές ομάδας όπως π.χ. το Justice League of America, ο τίτλος και το "DC" υπήρχε σε ένα τυποποιημένο λογότυπο, όπως μία νυχτερίδα για το Σπίτι του Μυστηρίου. Αυτή η χρήση των χαρακτήρων ως λογότυπα βοήθησε τον καθορισμό τους ως εμπορικά σήματα, και ήταν παρόμοια με την σύγχρονη χρήση των χαρακτήρων ως μέρος εμπορικού σήματος που κάνει η Marvel Comics.
Τον Ιούλιο του 1972 η DC έφτιαξε ένα νέο κυκλικό λογότυπο. Τα γράμματα "DC" ήταν γραμμένα σε μία τετραγωνοειδές γραμματοσειρά που θα παραμείνουν και σε μεταγενέστερες αναθεωρήσεις του λογότυπου μέχρι το 2005. Ο τίτλος του βιβλίου συνήθως εμφανίζεται στο εσωτερικό του κύκλου, είτε πάνω ή κάτω από τα γράμματα.
Τον Δεκέμβριο του 1973, το προηγούμενο λογότυπο τροποποιήθηκε με την προσθήκη των λέξεων "The Line of DC Super-Stars" και το μοτίβο αστεριών που θα συνεχίσει να υπάρχει και στα επόμενα λογότυπα. Το λογότυπο τοποθετείται στο κέντρο του πάνω μέρους του καλύμματος από τον Αύγουστο του 1975 ως τον Οκτώβριο του 1976.
Τον Ιανουάριο του 2012, ένα νέο λογότυπο παρουσιάστηκε. Ο Σκοτεινός Ιππότης: Η Επιστροφή ήταν η πρώτη ταινία στην οποία χρησιμοποιήθηκε το νέο λογότυπο, ενώ η τηλεοπτική σειρά Arrow είναι η πρώτη σειρά που το χρησιμοποίησε.
Κατάληψη της Λευκάδας (1715)

Η Κατάληψη της Λευκάδας είναι η στρατιωτική επιχείρηση που πραγματοποιήθηκε από την Οθωμανική Αυτοκρατορία σε βάρος της Βενετοκρατούμενης Λευκάδας στα πλαίσια τουΈβδομου Βενετοτουρκικού πολέμου,η οποία πραγματοποιήθηκε  το φθινόπωρο του 1715.

Τα γεγονότα

Στα πλαίσια του Έβδομου Βενετοτουρκικού πολέμου από την αρχή του καλοκαιριού του 1715 μονάδες του τακτικού οθωμανικού στρατού μαζί με μονάδες του ατάκτων στρατολογημένων στην Αλβανία, στην Ήπειρο και στην κεντρική Ελλάδα,κινούνται με κατεύθυνση τα δυτικά παράλια: στη Βόνιτσα, Πρέβεζα και Άρτα.  Μετά την κατάληψη του Ρίου τμήματα του Οθωμανικού στρατού που είχαν συμμετάσχει στις εκεί πολεμικές επιχειρήσεις μετέβησαν προς ενίσχυση των Οθωμανών στην περιοχή απέναντι από την Λευκάδα.
Aρχικά πλοία του Βενετικού στόλου ναυλοχούν μπροστά από το φρούριο της Αγίας Μαύρας με σκοπό να αποθαρρύνουν τους εχθρούς: έτσι όταν 200 άνδρες αναγνωριστικής αποστολής των Τούρκων πλησιάζει προς την Βενετική πλευρά,  απομακρύνεται μετά τους κανονιοβολισμούς που δέχονται από τον Βενετικό στόλο. Όμως γρήγορα οι Βενετοί συνειδητοποιούν πως μειονεκτούν έναντι του αντιπάλου τους, όχι μόνο αριθμητικά και υλικά αλλά και από άποψη στρατηγικής:η Λευκάδαείναι σχεδόν ενωμένη με με την ακτή της Δυτικής Ελλάδος και τη χωρίζει μόνο ένας στενός και ρηχός δίαυλος. Επίσης οι Οθωμανικές δυνάμεις είχαν τη δυνατότητα να τον διασχίσουν από άλλη περιοχή από όπου ήταν ο Βενετικός στόλος, ακόμα και νύχτα.

Η αποχώρηση των Βενετών από την Λευκάδα

Μπροστά στο αδιέξοδο και υπό την επίβλεψη του προνοητή του στόλου Λορεντάν, πυροβόλα και όλμοι απομακρύνονται με πλοία της γραμμής Crose και Lega, και μεταφέρονται στην Κέρκυρα, ενώ λίγα μικρά πυροβόλα παραμένουν στο φρούριο για κάλυψη σε περίπτωση αιφνιδιαστικής επίθεσης. Τελικά μόλις αποχωρούν και οι τελευταίοι υπερασπιστές του ανατινάσσουν το πιο μεγάλο μέρος των οχυρώσεων. Από την πυρκαγιά που εκδηλώνεται καταστρέφεται το ιστορικό αρχείο.

Οι συνέπειες για τους Λευκαδίτες

Όσοι επέλεξαν να μείνουν υπέστησαν άγριες επιθέσεις από τους Οθωμανούς άτακτους παρά τις αντίθετες εντολές του Οθωμανικού στρατηγείου. Λεηλασίες σημάδεψαν το νησί και 600 άμαχοι σκοτώθηκαν. Όσοι σκλαβώθηκαν μεταφέρθηκαν στο σκλαβοπάζαρο των Ιωαννίνων.

Οι δυνάμεις των εμπολέμων πλευρών

Αν και το φρούριο της Αγίας Μαύρας ήταν βελτιωμένο με επεκτάσεις δεν διέθετε τον επαρκή εκείνο πολεμικό εξοπλισμό και το απαραίτητο ανθρώπινο δυναμικό για την απόκρουση του αντιπάλου.Ο Ντανιέλ Ντολφίν στρατολογεί όχι περισσότερους από 600 άνδρες, ενώ χρειάζεται περί τα 1800 χωρίς τις εφεδρίες. Όσον αφορά τον στόλο οι οκτώ γαλέρες δεν μπορούν αν αναχαιτίσουν την Οθωμανική προέλαση. Η μείωση του Βενετικού στρατού οφειλόταν σε ασθένειες, λιποταξίες καθώς και σε αδυναμία να σταλούν στο νησί 1500 άνδρες που ζητούσαν οι αρχές. Οριακή είναι η βοήθεια από εθελοντές που φτάνουν από τη Ζάκυνθο και η στρατολόγηση ανδρών του στόλου που νοσηλέυονται στο νησί και γρήγορα αναρρώνουν.  Τα στρατεύματα των εισβολέων αποτελούνται από 30.000 άνδρες.
Αρχαιολογικό Μουσείο Τρίπολης

Το κτίριο

Το κτίριο του Αρχαιολογικού Μουσείου Τρίπολης βρίσκεται κοντά στην πλατεία Κολοκοτρώνη και είναι χτισμένο το 1896 με σχέδια του αρχιτέκτονα Τσίλλερ. Αρχικά στέγαζε το νοσοκομείο της Ευαγγελίστριας.  Είναι διώροφο και στον κήπο του εκτίθενται πάμπολλα ευρήματα της Αρκαδίας. Εξωτερικά, το ισόγειο χωρίζεται από τον πρώτο όροφο με μαρμάρινη ταινία. Το ίδιο μοτίβο συναντάμε και στην επίστεψη του κτιρίου, ενώ οι γωνίες του απομιμούνται λιθοδομή. Ο εξωτερικός του περίβολος είναι πετρόχτιστος, με αυθεντικά χυτοσίδηρα κιγκλιδώματα. Στο εσωτερικό του έχουν διαμορφωθεί οκτώ αίθουσες για να φιλοξενήσουν τη μνήμη της Αρκαδίας. Πάνω από 7000 ευρήματα από όλη την Αρκαδία βρίσκονται εδώ. Λειτουργεί και ως κέντρο των Αρχαιολογικών Υπηρεσιών της Αρκαδίας. Το μουσείο λειτουργεί από το 1986.

Συλλογές εκθέσεις

Στο Μουσείο εκτίθενται ευρήματα από τις ανασκαφές αρχαίων θέσεων στην Αρκαδία. Περιλαμβάνει νεολιθικά και πρωτοελλαδικά αντικείμενα και σκεύη από πρόσφατες ανασκαφές στο Σακοβούνι Καμενίτσας, καθώς και πλούσια συλλογή Υστερομυκηναϊκών και Υπομυκηναϊκών Χρόνων από το Παλαιόκαστρο της Γόρτυνας. Εκτίθενται ακόμα ευρήματα Γεωμετρικών χρόνων από νεκροταφεία της Μαντινείας και κεραμική, γλυπτική και ανάγλυφα Αρχαϊκών μέχρι Ρωμαϊκών χρόνων από περιοχές της Αρκαδίας. Ξεχωρίζει η μοναδική στην Ελλάδα συλλογή των λατρευτικών ειδωλίων των Πρωτοελλαδικών χρόνων από το Σακοβούνι, όπως και το ομόγλυφο καθήμενο άγαλμα θεάς (ίσως η Αθηνά) από την Ασέα και τα ευρήματα της 15ετούς ανασκαφής στην Έπαυλη του Ηρώδου του Αττικού στη Λουκού Κυνουρίας. Υπάρχουν επίσης ευρήματα Παλαιοχριστιανικών και Πρώιμων Βυζαντινών χρόνων.